
VENDIM

Nr. 10, datë 8.1.2025

MBI PËRCAKTIMIN ÇMIMIT TË SHITJES ME PAKICË TË ENERGJISË ELEKTRIKE PËR KLIENTËT E SHËRBIMIT UNIVERSAL TË FURNIZIMIT PËR PERIUDHËN 1 SHKURT 2025–31 DHJETOR 2025

Në mbështetje të neneve 16, 19, 20, germa “c”, 21 dhe nenit 83, dhe 85, të ligjit nr. 43/2015, “Për sektorin e energjisë elektrike”, të ndryshuar; të vendimit të Këshillit të Ministrave (VKM) nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; të neneve 15 dhe 22, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; si dhe të “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, miratuar me vendimin e Bordit të ERE-s nr. 189, datë 23.11.2017; Bordi i ERE-s, në mbledhjen e tij të datës 8.1.2025, pasi shqyrtoi relacionin me nr. 13 prot., datë 6.1.2025, të përgatitur nga Drejtoria e Tarifave dhe Çmimeve “Mbi çmimin e shitjes me pakicë të energjisë elektrike për klientët e shërbimit universal për periudhën 1 shkurt–31 dhjetor 2025”,

Konstatoi se:

- Bordi i ERE-s, në zbatim të legjislacionit në fuqi, duke u bazuar në analizën e të dhënave tekniko-ekonomike nga “FSHU” sh.a., si dhe në mungesën e të dhënave përfundimtare mbi çmimin e furnizimit nga “KESH” sh.a. për vitin 2025, për të siguruar vazhdimësinë e furnizimit të klientëve të shërbimit universal dhe kategorisë “Furra buke/prodhim mielli” deri në përfundimin e procedurave përkatëse të rivlerësimit të kostove, si dhe pas vlerësimit të kryer mbi mjaftueshmërinë e të ardhurave nga aktiviteti i Furnizuesit të Shërbimit Universal, me vendimin nr. 298, datë 30.12.2024, vendosi të zgjasë deri më 31.1.2025 fuqinë juridike të vendimeve të Bordit të ERE-s nr. 74, datë 13.4.2022, për çmimet me pakicë të energjisë elektrike për klientët fundorë të shërbyer nga Furnizuesi i Shërbimit Universal, dhe nr. 72, datë 15.4.2024, për çmimet e shitjes së energjisë elektrike për klientët e kategorisë “Furra buke/prodhim mielli” të lidhur në tensionin 0.4 kV.

- “FSHU” sh.a., në vijim të korrespondencave, në lidhje me përcaktimin/vlerësimin e kostove për qëllime të përcaktimit të shitjes së energjisë elektrike, me korrespondencën e datës 31.12.2024, depozitoi në ERE “Kërkesën për rivlerësim të kostove që përcaktojnë Çmimin me Pakicë për klientët e shërbimit universal nga 1 shkurt 2025”. Në këtë kërkesë, “FSHU” sh.a. informon se çmimi i furnizimit nga “KESH” sh.a. për klientët që furnizohen në kushtet e shërbimit universal për vitin 2025 do të ulet nga 2.6 lekë/kwh në 2.34 lekë/kwh, duke argumentuar se kjo kërkesë lidhet me përmirësimin e situatës financiare të shoqërisë dhe perspektivën pozitive për vitin 2025.

- Shoqëria, së bashku me kërkesën për rivlerësimin e kostove, ka paraqitur një vlerësim mbi treguesit ekonomik duke përfshirë: pasqyrën e të ardhurave dhe shpenzimeve paraprake për vitin 2023, pritshmëritë për mbylljen e vitit 2024, parashikimet për të ardhurat, shpenzimet dhe sasitë e energjisë elektrike për vitin 2025, si dhe planin e sasisë së energjisë elektrike që pritet të furnizohen klientët që shërbehen nga “FSHU” sh.a.

- Për vitin 2025, shoqëria parashikon që klientët në tensionin 10 kV (me përjashtim të shoqërive të ujësjellës-kanalizimeve) të furnizohen në tregun e lirë. Sasia totale e energjisë elektrike që pritet të shitet për klientët e “FSHU” sh.a. parashikohet të arrijë 5,343 gwh, duke shënuar një rritje prej 0.7% krahasuar me vitin 2024. Të gjithë klientët e shërbimit universal, të lidhur në tensionin 0.4 kV, do të sigurojnë energji nga “KESH” sh.a. me çmimin 2.34 lekë/kwh, ndërsa klientët në kushtet e furnizimit të mundësisë së fundit do të sigurojnë energji nga “KESH” sh.a. me çmimin 12 lekë/kwh.

- “FSHU” sh.a., në kuadër të rivlerësimit të kostove, ka propozuar çmimet e shitjes me pakicë të energjisë elektrike për periudhën 1 shkurt–31 dhjetor 2025. Sipas propozimit, çmimi do të jetë 8.5 lekë/kwh për konsumatorët familjarë që konsumojnë deri në 700 kwh/muaj dhe 9.5 lekë/kwh për ata që konsumojnë sasinë prej 701 kwh e më tej, për të gjithë sasinë e konsumuar duke filluar nga kwh i parë. Ndërkohë, çmimet për konsumatorët privatë propozohet të mbeten të pandryshuara. 

- FSHU-ja është shprehur se çmimi mesatar i shitjes së energjisë elektrike për klientët e shërbimit universal do të ulet nga 10.83 në 10.23 lekë/kwh.

- ERE, për efekt të kontrollit të të dhënave, kreu rillogaritjen e treguesve të kostove për klientët e shërbimin universal, dhe u identifikua një gabim material nga “FSHU” sh.a. në përllogaritjen e çmimit mesatar të energjisë për klientët në shërbimin universal për vitin 2025, i cili nga 10.23 lekë/kwh rezultoi 10.24 lekë/kwh.

- Duke u bazuar në të dhënat e paraqitura nga shoqëria dhe në përputhje me përcaktimet e “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, miratuar me vendimin e Bordit të ERE-s, nr. 189, datë 23.11.2017, ERE ka kryer vlerësimet/pranimet e saj mbi të ardhurat dhe shpenzimet e shoqërisë për periudhën ushtrimore 2024, duke u mbështetur në të dhënat paraprake të paraqitura në kërkesën përkatëse.

- Mbështetur në vlerësimet dhe përllogaritjet e bazuara në “Metodologjinë e përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal”, ERE ka analizuar dhe pranuar të ardhurat dhe shpenzimet e paraqitura nga “FSHU” sh.a. për vitin 2025. Çmimi mesatar i shitjes së energjisë elektrike për klientët e lidhur në tensionin 0.4 kV është përcaktuar në vlerën 10.24 lekë/kwh, duke siguruar të ardhurat e nevojshme për mbulimin e kostove dhe vijimin e aktivitetit të shoqërisë.

- Objektivi i normës së arkëtimit për vitin 2025 do të jetë në përputhje me atë të përcaktuar në VKM-në nr. 253, datë 24.4.2019, “Për miratimin e planit të konsolidimit financiar të sektorit publik elektroenergjitik”, të ndryshuar.

- Pas përllogaritjeve përkatëse të të ardhurave që priten të realizohen prej çmimeve të propozuara nga “FSHU” sh.a., sipas analizës së mësipërme, dhe duke marrë në konsideratë shpërndarjen e konsumit për secilën kategori klientësh, bazuar në strukturën e shitjeve 11-mujore të vitit 2024, rezulton se çmimet e propozuara realizojnë të ardhura të mjaftueshme për të mbuluar kostot/të ardhurat e kërkuara për periudhën 1 shkurt–31 dhjetor 2025. 

- “FSHU” sh.a. duhet të paraqesë në ERE aplikimin për përcaktimin e çmimit të shitjes me pakicë të energjisë elektrike për klientët fundorë, sapo të disponojë pasqyrat financiare të konsoliduara dhe të audituara. Ky aplikim duhet të jetë në përputhje me kriteret dhe kërkesat e përcaktuara në: “Rregulloren për organizimin, funksionimin dhe procedurat e ERE-s”, “Sistemin e standardizuar të llogarive për të licencuarit”, si dhe “Metodologjinë e përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”.

- Në rast se ERE do të konstatojë ndryshime në komponentët përllogaritës të të ardhurave të kërkuara të “FSHU” sh.a., do të kryej korrigjimet përkatëse bazuar në “Metodologjinë e përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”. 

Për gjithë sa më sipër, Bordi i ERE-s

VENDOSI:

1. Përcaktimin e çmimeve të shitjes së energjisë elektrike për klientët që furnizohen nga Furnizuesi i Shërbimit Universal, për periudhën 1 shkurt 2025–31 dhjetor 2025, sipas tabelës bashkëlidhur këtij vendimi.

2. Në rast se të ardhurat e realizuara devijojnë mbi ose nën nivelin e lejuar, do të kryhet korrigjimi dhe kompensimi përkatës, në përputhje me nenin 20, germa “c”, të ligjit nr. 43/2015, “Për sektorin e energjisë elektrike”, të ndryshuar, dhe metodologjitë përkatëse të miratuara nga ERE.

3. Drejtoria e Tarifave dhe Çmimeve të njoftojë shoqërinë “FSHU” sh.a. dhe palët e interesit për vendimin e Bordit të ERE-s.

Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti

Çmimi për konsumin e energjisë elektrike në ambientet e përbashkëta                                                                 

(Ndriçim shkalle, pompë, ashensor,)

 9.5 Lekë/kWh



* Për konsumatorët familjarë të cilët konsumojnë  701 kWh në muaj e më tej, çmimi i energjisë elektrike do të jetë 9.5 lekë/kWh për të gjithë sasinë e konsumuar gjatë një muaji

**Orari pik gjatë të cilit do të aplikohet çmimi për energjinë e konsumuar në pik është: 

Për periudhën 1 Nëntor  -31 Mars nga ora 18:00 - 22:00 

Konsumatorët familjarë që konsumojnë më shumë se 700 kWh në muaj  * 9.5 Lekë/kWh



Kategoria III - Furrë buke, produkte mielli shoqëruese dhe pastiçeri, shërbim kafe në 0.4 kV

12 Lekë/kWh 13.80 Lekë/kWh

Objekte kulti dhe bashkësi fetare 9.5 Lekë/kWh



Familjarë:



Konsumatorët familjarë që konsumojnë deri në 700 kWh në muaj   8.5 Lekë/kWh



Kategoria II - Furrë buke, produkte mielli shoqëruese dhe pastiçeri në 0.4 kV 9.5 Lekë/kWh 10.93 Lekë/kWh

ÇMIMET E SHITJES ME PAKICË TË ENERGJISË ELEKTRIKE PËR KLIENTËT FUNDORË QË SHËRBEHEN NGA FURNIZUESI I SHËRBIMIT UNIVERSAL,                                                                                        

PËR PERIUDHËN 1 SHKURT- 31 DHJETOR 2025 

Përshkrimi

Çmimi i energjisë aktive  

(Lekë/kWh)

**Çmimi i energjisë aktive në 

orar pik (Lekë/kWh)

Klientë të lidhur në 0.4 kV 14 Lekë/ kWh 16.1 Lekë/ kWh

Furra buke dhe prodhim mielli në 0.4 kV:



Kategoria I- Furra buke/ Prodhim mielli në 0.4 kV 7.6 Lekë/ kWh 8.74 Lekë/kWh



